Meer aanrandings, noodoproepe oor ErfenisnaweekKaapstad. (Foto: Sharaan Muruvan / Unsplash) Die Kaapse metro het die afgelope Erfenisnaweek byna 150 meer traumagevalle as die vorige naweek aangemeld. Die meeste hiervan was aanrandings. Die Stad Kaapstad se openbare noodkommunikasiesentrum het Maandag bekend gemaak dat altesaam 1 870 traumagevalle oor die metro heen oor die naweek aangemeld is, terwyl daar 1 724 die vorige naweek was. Die beduidende toename word toegeskryf aan die feit dat daar ŉ openbare vakansiedag oor die naweek was en dat talle mense ook nog hul salarisse ontvang het. JP Smith, Kaapstad se burgemeesterskomiteelid vir veiligheid, sê ŉ vergelyking van die twee naweke se gevalle wys op ŉ toename in die getal aanrandings, gesinsgeweldoproepe en padongelukke waarby motors sowel as voetgangers betrokke was. Daar was die afgelope naweek 50 meer aanrandings (altesaam 172 gevalle) teenoor die vorige naweek, terwyl oproepe van gesinsgeweld van 27 tot 34 vermeerder het. Motorongelukke het van 38 tot 49 gevalle toegeneem, en daar was 15 ongelukke waarby voetgangers betrokke was – dit is vier meer as wat die vorige naweek aangemeld is. “Ons is geneig om ŉ toename in hierdie kategorieë te sien namate ons die einde van die maand nader, so die statistieke is ongelukkig nie verbasend nie,” sê Smith. Volgens Smith is dit betreurenswaardig dat die jongste statistieke egter nie die volle prentjie wys nie. “Van hierdie tipe gevalle word altyd om verskeie redes glad nie aan owerhede gerapporteer nie, en woed ongesiens voort.” Só het traumagevalle oor Erfenisnaweek toegeneem. Byna 40 000 oortree padreëls Benewens die traumagevalle wat aangemeld is, het die verkeersdepartement meer as 38 000 voorvalle aangemeld waar mense die padreëls oortree het. Gevolglik is meer as 30 000 boetes uitgereik, 36 mense is in hegtenis geneem nadat hulle onder die invloed van alkohol bestuur het en vyf is vas vir roekelose en nalatige bestuur. Altesaam 106 voertuie, wat vir openbare vervoer gebruik word, is deur owerhede geskut en meer as 1 500 lasbriewe is uitgereik. Die polisie is Sondag in kennis gestel dat onwettige straatwedrenne in Mitchells Plain aan die gang is en meer as 400 boetes is hiervoor uitgereik. Terwyl beamptes met die boetes doenig was, het lede ŉ veiligheidswag en ŉ ander individu opgemerk wat by ŉ gestoeiery betrokke was. Die ander individu het egter kort daarna in ŉ silwer Toyota Corolla gespring en op die vlug geslaan. Beamptes het die motor agternagesit en dit van die pad afgetrek. Dit het aan die lig gekom dat die individu die veiligheidswag probeer beroof het en al vier insittendes is in hegtenis geneem. Die betrokke motor word glo verbind met verskeie ander rooftogte in die gebied. “Die meeste van die metro se suksesse die afgelope naweek word toegeskryf aan lede van die publiek wat wenke instuur of beamptes wat woongebiede patrolleer,” sê Smith. “Dit wys die belangrikheid daarvan dat daar meer stewels op die grond nodig is sodat onwettige bedrywighede meer doeltreffend hok geslaan word.” Wetstoepassers slaan toe Nietemin het wetstoepassingsowerhede die afgelope naweek onverpoos gewerk om ander onwettige bedrywighede hok te slaan. Beamptes het oor die naweek byna 140 inhegtenisnemings uitgevoer waar mense onder meer in die besit van dwelms, vuurwapens, nagemaakte vuurwapens en verskeie ander gevaarlike wapens was. Meer as 3 500 kennisgewings is ook aan mense uitgereik wat regulasies, soos uiteengesit deur die plaaslike regering, oortree het. In aanloop tot die naweek is ŉ 33-jarige man in hegtenis geneem vir die onwettige verkoop van alkohol in ŉ gehuurde eenheid in Bellville-Suid. Nadat beamptes die eenheid deursoek het, het hulle op ŉ aantal bierkratte in die agterplaas afgekom. Twee vrieskaste vol bierbottels is ook op die perseel aangetref en nadat die eienaar nie ŉ dranklisensie kon toon nie, is hy in hegtenis geneem.